SKRIFTLIG FORESPØRGSEL E-1366/00

af Cristiana Muscardini (UEN) til Kommissionen

(4. maj 2000)

Om: Venskabsbyer i Kommissionens arbejdsprogram

I et interview til den italienske avis La Repubblica den 20. marts 2000 kom næstformand i Kommissionen Neil Kinnock i forbindelse med sin omtale af udfordringerne og prioriteringerne i Kommissionens fremtidige arbejde også ind på venskabsforbindelser mellem byer, som efter hans udsagn er en opgave, som Kommissionen har påtaget sig med glæde, og som dens tjenestemænd altid har udført særdeles tilfredsstillende. Imidlertid måtte Kommissionen på grund af personalemangel spørge sig selv, om venskabsforbindelserne mellem byer er en central opgave for Kommissionen. Dette spørgsmål forekommer retorisk. Når spørgsmålet stilles på den måde, kan venskabsforbindelser mellem byer faktisk ikke være en central opgave for Kommissionen. Dette er i hvert fald vores svar.

1. Men hvad med Kommissionen: har den allerede besvaret næstformandens spørgsmål?

2. har den måske med dette retoriske spørgsmål villet gøre opmærksom på, at der i fremtiden ikke vil være personale eller finansielle ressourcer nok til at videreføre det nuværende program?

3. finder den i bekræftende fald ikke, at en indstilling af Kommissionens politiske og finansielle støtte til venskabsforbindelser mellem byer udgør endnu et slag mod Borgernes Europa og mod EU-kommunernes engagement i dette forsøg på at bevidstgøre borgerne og fremme kendskabet til vore befolkningers kulturer?

4. kan den officielt sikre os om, at programmet vil blive støttet?

Samlet svar afgivet på Kommissionens vegne af Viviane Reding på skriftlige forespørgsler E-1366/00, P-1446/00, E-1467/00 og E-1519/00

(28. juni 2000)

I det interview i La Repubblica, som de ærede medlemmer nævner, blev næstformand NeIl Kinnock spurgt om den revision af alle opgaver og ressourcer, som på tidspunktet for interviewet var fremsat som forslag i Kommissionen. Som det officielt er blevet meddelt, er denne revision nu indledt. Næstformanden henviste bl.a. til, at nogle af Kommissionens aktiviteter ikke kunne anses for at være centrale aktiviteter i medfør af traktaten, men ikke desto mindre blev de anset for at være værdifulde for EU's udvikling. Som svar på en anmodning om at give eksempler på sådanne aktiviteter henviste han til venskabsforbindelserne mellem byer.

I den forbindelse var der tale om en rent saglig henvisning, der ikke indebar nogen beslutning eller hensigt om at trække sig tilbage fra engagementet med hensyn til venskabsforbindelser mellem byer.

Der er igennem en årrække blevet givet støtte via EF's budget til aktiviteter i forbindelse med venskabsbyer over hele EU. I indeværende år er der afsat 10 mio. EUR til det formål. Midlerne forvaltes af to A-tjenestemænd i Generaldirektoratet for Uddannelse og Kultur.

For øjeblikket foretages der en omfattende gennemgang af alle opgaver og ressourcer som et krav fra Kommissionen om ansvarlig forvaltning og med det formål at forbedre og øge åbenheden i forholdet mellem Kommissionens aktiviteter og det disponible personale, der kan udføre disse. Der vil blive udarbejdet en rapport, som først vil blive forelagt for Kommissionen og senere i år for Europa-Parlamentet og Rådet.